**Ascultă-mi inima!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascultă-mi inima!

Doar să-mi spui iubito, spune-mi doar,

Cum să fac să-auzi inima-mi ce-ți spune?

Capul tău pe pieptu-mi, încearcă tu și pune

Să-i auzi dezmierdul, bătând tare și clar!

Lasă-te pierdută-ntr-a mea îmbrățișare

Te-oi strânge cu putere încet, să nu te doară,

Simți-vei delicat cum sufletul îți zboară

Spre-o lume minunată, fără asemănare!

Din toamna-aceea veche cu amintiri curate,

Același sunt iubito, același de demult,

Iar dacă vreodată m-ai crezut pierdut,

Ascultă doar ce-ți spune inima-mi când bate!